*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*106. számú előterjesztés*

Bátaszék Város Önkormányzata Képviselő-testületének 2019. május 29-én,

16,00 órakor megtartandó ülésére

*a BÁT-KOM 2004 Kft. 2018. évi szakmai és mérlegbeszámolójának elfogadása*

|  |
| --- |
| **Előterjesztő:** Pap Péter ügyvezető  **Készítette:** Pap Péter ügyvezető  **Törvényességi ellenőrzést végezte:** ---  **Tárgyalja:**  Pénzügyi és Gazdasági Bizottság: 2019. 05. 28.  Kft. felügyelő bizottsága: 2019. 05. |

**Tisztelt Képviselő-testület!**

Mint minden évben, ez évben is meg kell a képviselő-testületnek tárgyalnia az általa alapított gazdasági társaságok előző évi mérlegbeszámolóját. Az anyagot mellékeljük.

**Szöveges értékelés a BÁT-KOM 2004 Kft 2018. évi feladatainak ellátásáról**

A társaság legfontosabb feladata a városüzemeltetés körében az önkormányzati épületek és építmények üzemeltetése és karbantartása, a parkfenntartás, zöldterület-kezelés, közterületek, utak, járdák, hidak egyéb műtárgyak karbantartása, javítása és üzemeltetése. A társaság gondoskodik a Tanuszoda, a Sportcsarnok, valamint a sportpálya üzemeltetéséről is.

Nagy számban jelentkeznek feladatok a városi és egyházi rendezvények technikai végrehajtása tekintetében.

Vállalkozási körben jelentős az építőipari és a takarítási tevékenység.

**Parkgondozás, városüzemeltetés:**

Parkgondozási és városüzemeltetési tevékenységünket az Önkormányzattal kötött közfeladat-ellátási szerződés alapján végezzük. A szerződésünkből fakadóan **36 200 e Ft** támogatási összeget kaptunk a feladatok ellátására. Az elmúlt esztendőben a rendszeresen lehulló csapadéknak köszönhetően a zöldterületek karbantartása feszített feladatellátást kívánt meg, mely próbára tette a személyi állományt és főként a technikai eszköz állományt.A parkfenntartás műszaki berendezéseinek szakszerű és biztonságos üzemeltetése céljából a dolgozók már rendelkeznek a szükséges ismeretekkel. A kaszálógépek üzemeltetését csupán négy fő tudta végezni, a közcélú foglalkoztatottak közül nem volt alkalmas személy az ilyen jellegű feladatra. Ebben a tekintetben a személyi állomány létszámának emelése szükségszerű. A feladatot biztonságosan 5 fő tudná ellátni. Az eszközállomány műszaki színvonalának fenntartása és kisléptékű folyamatos fejlesztése céljából több gépet is beszereztünk.

Az Önkormányzati belterületi utak hó eltakarítási feladatainak jelentős részét önállóan el tudtuk végezni, de az elmúlt évben átlag alatti hóterhelés jelentkezett.

**Nyilvános illemhely - Piac:**

Nyilvános illemhely és piac üzemeltetésénél az Önkormányzattal a közfeladat ellátási szerződés alapján elszámolás készül, így a társaság eredményére e tevékenysége nem gyakorol hatást.

**Bérlakások üzemeltetése:**

Lakóházkezelés tevékenységünknél az Önkormányzattal kötött szerződés alapján a lakóházkezeléshez tartozó költségek, kiadások leszámlázásra kerültek, a lakbér bevételekről havi bontásban elszámolásokat készítettünk, melyeket átutaltunk az Önkormányzat elkülönített bankszámlájára.

A lakások felújítása tekintetében a tulajdonos által jóvá hagyott lakás felújítási terv alapján történtek munkálatok.

A bérleti díjak megfizetése nagyrészt rendben megtörténik, csak kisebb csúszások fordulnak elő egyes esetekben. A korábbi évekről felhalmozódott díjtartozás fokozatosan csökken.

A Kft. 2018. évben is elkészítette az önkormányzati bérlakások felújítási koncepcióját, mely alapján került tervezésre a 2019. évi felújítási program.

**Vállalkozási tevékenység:**

Takarítási tevékenységünk jelentős bevételi forrás, melyből 2018 évben 30 405 e Ft árbevétel származott. A zavartalan működéshez a személyi és tárgyi feltételek nagyrészt adottak. A személyi állományra jellemző volt a kismértékű mobilitás. A tevékenységünket a BÁTMETÁLL Kft, a Szekszárdi Tankerületi Központ K.D. Általános Iskola ésa II Géza Gimnázium, a Polgármesteri Hivatal, a Gondozási Központ, a Városi Könyvtár, a Védőnői Szolgálat, a Központi Orvosi Ügyelet épületei tekintetében végezzük.

Az építőipari tevékenységi körben külső vállalkozási munkákat jelentős mértékben tudtunk vállalni, amely hozzájárult a tervezetthez közeli eredmény kialakulásához. Legjelentősebb külső megrendelőnk a BÁTAGRÓ Bt. volt.

A feladatok legnagyobb része Bátaszék Város Önkormányzat megrendelése alapján jelentkezett.

**Tevékenységek nettó árbevétele 2018. évben:**

* Tanuszoda bevétele 9 011 e Ft
* Sportcsarnok bevétele 3 538 e Ft
* Lakások bevétele 820 e Ft
* Takarítási tevékenység bevétele 30 405 e Ft
* Vállalkozási tev. származó bevételek 59 213 e Ft

102 987 e Ft

**Tanuszoda üzemeltetés:**

A Bátaszéki Tanuszoda üzemeltetését a BÁT-KOM 2004 Kft 2013. október 01-től vette át az Alisca Bau Vagyonkezelő Kft-től, melynek üzemeltetését Bátaszék Város Önkormányzattal kötött üzemeltetési szerződés alapján végezzük. Az átvételt követően az üzemeltetést 6,5 fő látja el. . A Tanuszoda üzemeltetés költségeiről támogatásként átadott összegről elszámolást készítünk.

Az üzemeltetés során sikerült a tanuszoda költségeit nagymértékben csökkenteni a Szekszárdi Tankerületi Központtal kötött uszodahasználati szerződéssel.

További bevételek keletkeznek a fizetős igénybevétel során a napijegyekből, bérlet eladásból, eszközök bérbeadásából, valamint uszodaszolgáltatás díjból. Az elmúlt év során uszoda belépőkből 1 285 eFt, bérletekből 1 638 e Ft, míg a Szekszárdi Tankerülettől 6 087 e Ft bevétel érkezett. Az uszoda üzemeltetését 32 023 e Ft önkormányzati támogatással tudtuk finanszírozni. A felújítási munkák 3 500 e Ft értékben kerültek megvalósításra.

**Sportpálya üzemeltetés**

A sportpálya üzemeltetése az Önkormányzattal kötött közfeladat-ellátási szerződés alapján történik. Az ingatlan üzemeltetése céljából 1 fő takarító és 1 fő karbantartó végzi a munkát.

Az elmúlt év gyakorlati tapasztalatai azt mutatják, hogy a pálya elvárt szintű fenntartása mind a személyi állomány mind a műszaki berendezések terén további fejlesztést igényel.

Az önkormányzattól kapott támogatás lefedte az üzemeltetés költségeit.

**Sportcsarnok üzemeltetés**

A sportcsarnok üzemeltetése tekintetében az elmúlt év még nagyrészt próba üzemnek tekinthető, mivel a közüzemi szolgáltatások leválasztása az iskoláról még folyamatban volt.

A tervezett költségek lefedték az üzemeltetés során jelentkező kiadásokat. A csarnok nyílászárói tekintetében a tulajdonos finanszírozása alapján 11 500 e Ft értékben készültek felújítási munkák.

Szintén a tulajdonos finanszírozása mellett megújult a padlószerkezet, valamint a központi vizesblokk.

A sportcsarnokban 1,5 fő gondnok és 1 fő takarító látja el a feladatokat.

Csarnokhasználati díj bevétele 3 538 e Ft volt, melyből a Szekszárdi Tankerület 3 097 e Ft-t fizetett.

A gazdasági társaság 2018 évi gazdálkodásával elérte a tervezett, a tulajdonos által megfogalmazott célokat. A társaság fizetőképességét folyamatosan fenntartotta, fizetési nehézségek nem voltak az elmúlt év során. Nyereség elérése nem szerepel az elsődleges célok között. A társaság 2018. év végén mérleg szerint 9 444 e Ft pénzeszközzel rendelkezett.

Az eredmény alakulását jelentősen befolyásolta az értékcsökkenések elszámolásából fakadó

3 386 e Ft egyéb ráfordítás összege. A jelen körülmények között a társaság bevételei nem képeznek elég fedezetet a befektetett eszközök, illetve tárgyi eszközök megfelelő pótlására.

A fent említett okok miatt a társaság 2018. évi adózás előtti eredménye 960 e Ft, míg az adózott eredménye 603 e Ft.

Bátaszék, 2019. május 17.

Tisztelettel:

***Pap Péter***

ügyvezető

Tisztelt Képviselő-testület!

Javaslom, hogy a Képviselő-testület a gazdasági társaság 2018. évi mérlegbeszámolóját az 1. határozati javaslat szerint, szakmai beszámolóját pedig a 2. határozati javaslattal szíveskedjen elfogadni.

A Kft. ügyvezetője az előterjesztés 1. melléklete szerinti levelében kezdeményezte a közfeladata ellátási szerződés módosítását a Kalász János Városi Sportcsarnok CO figyelő rendszerének cseréje érdekében. Kérem a 3. határozati javaslat elfogadásával a közfeladat ellátási szerződés módosításának jóváhagyását.

**1. H a t á r o z a t i j a v a s l a t :**

**a BÁT-KOM 2004 Kft. 2018. évi mérlegbeszámolójának elfogadására**

Bátaszék Város Önkormányzat Képviselő-testülete, mint a BÁT-KOM 2004. Kft. (7140 Bátaszék Baross u. 1/A., adószám: 13318871-2-17, cégjegyzékszám: 17-09-005090) egyedüli alapító tulajdonosa

1. a társaság 2018. évi gazdálkodásáról szóló mérleg beszámolóját

* **198 445 e Ft** bevétellel,
* **21 701 e Ft** mérlegfőösszeggel, valamint
* **603 e Ft** adózott eredménnyel (nyereséggel) elfogadja,

1. tudomásul veszi, hogy az adózott eredmény, illetve az eredménytartalék terhére a társaság nem fizet osztalékot a tulajdonos részére.

*Határidő:* 2019. május 31.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül*: BÁT-KOM 2004 Kft. ügyvezetője

irattár

**2. H a t á r o z a t i j a v a s l a t :**

**a BÁT-KOM 2004 Kft. 2018. évi szakmai munkájáról szóló beszámoló elfogadására**

Bátaszék Város Önkormányzatának Képviselő-testülete, mint a BÁT-KOM 2004. Kft. kizárólagos tulajdonosa a Kft. 2018. évi szakmai munkájáról szóló beszámolót elfogadja.

*Határidő:* 2019. június 11.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:* BÁT-KOM 2004 Kft. ügyvezetője

irattár

**3. H a t á r o z a t i j a v a s l a t :**

**BÁT-KOM 2004. Kft. -vel kötött közfeladat-ellátási szerződés II. számú módosításának jóváhagyására**

Bátaszék Város Önkormányzatának Képviselő-testülete

a) a 357/2018.(XII.12) önk.-i határozattal elfogadott és a BÁT-KOM 2004 Kft.-vel közfeladat-ellátásra kötött szerződés II. számú módosítását 2019. június 1. nappal a határozat melléklete szerinti tartalommal jóváhagyja, és felhatalmazza a város polgármesterét annak aláírására, valamint

b) az a) pontban foglalt szerződés módosítással érintett 812.000.- Ft összeget az önkormányzat 2019. évi költségvetésének általános tartalék kerete terhére biztosítja.

*Határidő:* 2019. június 1.

*Felelős:* Dr. Bozsolik Róbert polgármester

(a szerződés-módosítás aláírásáért)

*Határozatról értesül:* BÁT-KOM 2004. Kft.

Bátaszéki KÖH pénzügyi iroda

irattár